SET sarea

SET Sarea (Europa Hegoaldeko Turistifikazioaren aurkako Sarea), 2018tik aktibo dagoen kolektibo, elkarte eta gizarte-mugimenduen sarea da. Bere helburua da turistifikazioaren ondorio negatiboak salatzea eta horien aurka borrokatzea Europa Hegoaldeko hiri eta lurraldeetan, ekintza koordinatuen, proposamen politikoen eta sentsibilizazio-kanpainen bidez.

Sarea 2018ko apirilaren 24an aurkeztu zen, hilabeteetako bilera eta harremanetan oinarritutako sorrerako manifestu baten bidez.


 Kideak eta nodoak 

SET sarean Europa Hegoaldeko hainbat hiritako eta  lurraldetako plataforma eta kolektiboak biltzen dira. Gehienak aurretik existitzen ziren taldeak dira, une jakin batean sarearekin bat egitea eta beren hiria edo lurraldea nodo gisa ordezkatzea erabaki dutenak. Beste kasu batzuetan, ordea, herritarrak beren lurraldean turistifikazioaren inguruan kezkatuta elkartu eta zuzenean SET nodo gisa antolatu dira.

Nodo eta parte-hartzaile diren lurraldeen zerrenda aldatu egin da urteetan zehar, talde berriak gehitu direlako edo beste batzuk sarearen dinamikatik aldendu direlako. 2025eko udaberriko jardueretan aktiboki parte hartu zuten nodo nagusiak hauek dira:

 Bartzelona (Assemblea de Barris pel Decreixement Turístic)
 Bergamo
 Bologna
 Donostia – (Bizilagunekin)
 Eivissa (Canviem el rumb)
 Cagliari (Casa del Popolo Rosa Luxemburg)
 Kanariak
 Kantabria (Cantabria No Se Vende)
 Kordoba (SET Córdoba)
 Florentzia (SET Firenze)
 Formentera (Canviem el rumb)
 Genova (Aut Aut 357)
 Granada (Albayzín Habitable)
 Lisboa (Morar em Lisboa)
 Mallorca (Menys Turisme, Més Vida)
 Menorca (Associació de Vesines des Mercadal)
 Napoli (Resta Abitante)
 Rimini
 Palermo (APRO)
 Pirinioak (Pirineu Viu)
 Tarragona (Stop Creuers Tarragona)
 Valentzia
 Venezia (Ocio)

 Ideiak eta aldarrikapen nagusiak 

Honako hauek dira SET sarearen ideiak eta aldarrikapen nagusiak:

 Turistifikazioaren kritika: Industria turistikoak auzo eta hiriak merkantzia bihurtzen dituela, tokiko biztanleria lekualdatzen duela, etxebizitzaren prezioak garestitzen dituela eta ehun sozial eta kulturala hondatzen duela salatzen dute.
 Hirirako eta etxebizitzarako eskubidearen defentsa: Turismoarekin lotutako higiezinen espekulazioa gelditzea, alokairu turistikoa arautzea eta bizilagunentzako etxebizitza eskubidea bermatzea eskatzen dute.
 Ekonomia dibertsifikatua: Turismoaren monokultiboarekiko dependentziaren aurka daude, eta tokiko beharrak kontuan hartzen dituzten, orekatuak eta inklusiboak diren eredu ekonomikoen alde egiten dute.
 Justizia soziala eta ingurumenekoa: Turismoaren ingurumen-inpaktuak nabarmentzen dituzte (aztarna ekologikoaren hazkundea, ekosistemen narriadura, baliabideen kontsumoaren igoera), eta krisi klimatikoaren aurrean ingurumenaren babesa, elikadura-subiranotasuna eta erresilientzia lehenesten duten politikak aldarrikatzen dituzte.
 Autoantolaketa eta nazioarteko elkartasuna: Hegoaldeko Europako hirien arteko elkarlan sareak sustatzen dituzte, esperientziak eta estrategiak partekatzeko, alternatibak oinarritik eraikitzeko eta tokiko komunitateen ahalduntzea indartzeko.

 Jarduera eta ekintza moduak 

SET sarearen jarduera nagusiak hauek dira:

 Hausnarketa eta komunikazio partekatua
 Mobilizazio koordinatua
 Trukerako topaketak

 Garai nagusiak 

 2017-2018 
Turismo-jardueraren gorakadaren eta turistifikazioaren ondorio kaltegarrien aurrean, Europa Hegoaldeko hainbat herritan protesta-plataformak eta elkarteak sortu ziren. Harremanak ehuntzen hasi ziren, eta SET sarea sortu zen.

 2020-2021 
COVID-19 pandemiak turismoaren gaineko ekonomi eredua kolokan jarri zuen, eta SET sareak egoera hori baliatu zuen sektorearen ahulezia salatzeko. Pandemiak tokiko ekonomiak norabide berrira bideratzeko eta pertsonen ongizatea industria turistikoaren interesen gainetik jartzeko premia erakutsi zuela azpimarratu zuten.

 2024-2025 
2024an mobilizazioetan jauzi kualitatibo eta kuantitatibo bat eman zen, inoizko parte-hartze zabalena eta anitzena izanik. Kanariar Uharteetan hasi eta Mallorcan, Bartzelonan, Kantabrian, Donostian, Alacanten, Menorcan, Cadizen eta Granadan jarraipena izan zuten. Sarearen jarduera koordinatua 2025ean berriz indartu zen Bartzelonan egindako aurrez aurreko topaketarekin (apirila) eta dozenaka hiri eta lurraldetan antolatutako mobilizazioekin (ekainaren 15a).

 Irailaren 27a 

Nazio Batuen arabera “Turismoaren Mundu Eguna” izendatutako eguna turistifikazioaren aurkako jardunaldatzat eraldatu du SET sareak. Urtez urte mobilizazio, ekintza eta komunikazio bateratuak antolatzeko baliatu dute, eta hainbat kasutan “Turismoaren Kolapsoaren Eguna” leloa erabili da.

 Topaketa presentzialak 
 2018ko maiatzaren 18-19a, Bartzelona: II. Fòrum Veïnal sobre Turisme – SET sarearen lehen topaketa  
 2018ko urria, Napoli: SET Italiako nodoen topaketa  
 2019ko martxoaren 1-3a, Florentzia: RE-SET Italiako nodoen topaketa  
 2019ko apirilaren 2-7a, Sevilla: ESTAR – Turistifikazioaren aurkako gizarte-topaketa, SET sarearen bigarren topaketa barne  
 2025eko apirilaren 25-27a, Bartzelona: SET Topaketa  

 Ikus, gainera 

 Turistifikazioa
 Gainturismo
 Gentrifikazio
 Etxebizitza-krisia

 Erreferentziak 

 Kanpo estekak 
 Assemblea de Barris pel Decreixement Turístic (ABDT)
 Aut Aut 357
 Bizilagunekin, Desazkunde Turistikoaren Aldeko Donostiarren Plataforma

 Cantabria No Se Vende
 Menys Turisme, Més Vida
 Morar em Lisboa
 Ocio
 Resta Abitante
 Stop Creuers 
Kategoria:Elkarteak
Kategoria:Erakundeak
Kategoria:Gizarte mugimenduak
Kategoria:Europako gizarte mugimenduak
Kategoria:Desazkundea